Í niðurstöðum opinberrar breskrar skýrslu um dauða Alexanders V. Litvinenkos , fyrrverandi KGB-manns sem snerist gegn Kremlverjum , segir að „ líklega “ hafi Vladimir Pútín Rússlandsforseti og yfirmaður rússnesku öryggislögreglunnar „ samþykkt “ að eitrað yrði fyrir Litvinenko . Robert Owen , fyrrv. yfirréttardómari , birti 328 bls. skýrslu sína um málið fimmtudaginn 21. janúar . Þar koma fram alvarlegri opinberar upplýsingar en áður hafa birst um tengslin milli dauða Litvinenkos 23. nóvember 2006 og æðstu manna innan Kremlar . Á sínum tíma varð dauði Litvinenkos , sem tók sér hlutverk uppljóstrara og snerist gegn spillingu innan raða öryggislögreglunnar í Moskvu , til þess að samband stjórnvalda í London og Moskvu kólnaði svo mjög að minnti á kalda stríðið . Nú segjast breskir embættismenn ætla að leggja sig fram um að tryggja framhald alhliða samskipta við starfsbræður sína í Moskvu þótt báðir aðilar láti þung orð falla hvor í annars garð . Owen dómari leggur ekki fram neina beina sönnun um tengsl Pútíns eða nokkurs annars háttsetts , rússnesks embættismanns við morðið og viðurkennir að hann reisi niðurstöðu sína á „ sterkum líkum um ábyrgð rússneska ríkisins “ . Þar er meðal annars vísað til líklegs uppruna efnisins poloníum sem var notað sem eitur gegn Litvinenko , það hafi komið frá rússneskum kjarnaofni , og einnig til þess að það hafi verið „ ríkt tilefni fyrir stofnanir og einstaklinga innan stjórnkerfis Rússland til að grípa til aðgerða “ gegn honum . „ Við hörmum að ósviknu sakamáli hafi verið breytt í pólitískt mál og þar með varpað skugga á tvíhliða samskiptin , “ sagði Maria Zakharova , upplýsingafulltrúi utanríkisráðuneytisins í Moskvu , við Interfax-fréttastofuna . „ Að sjálfsögðu þurfum við einhvern tíma til að fara nákvæmlega í saumana á efni þessarar skýrslu , að því loknu munu við birta ítarlega umsögn okkar . “ Marina , ekkja Litvinenkos , hvatti til þess eftir birtingu skýrslunnar að rússneskir njósnarar yrðu reknir frá London auk þess sem beitt yrði efnahagsþvingunum persónulega gegn nokkrum einstaklingum , þ. á m . Pútín og Nikolai Patrusjev , fyrrv. njósnaforingja hans . Rætt var um skýrsluna í breska þinginu og þar sagði Theresa May innanríkisráðherra að dauði Litvinenkos væri til marks um „ forkastanlegt og óviðunandi brot á grunnþáttum alþjóðalaga og siðlegrar framgöngu “ . Hún bætti við að ekki vekti „ undrun “ að Rússar hefðu greinilega átt þarna hlut að máli . Ráðherrann sagði að eigur Rússanna tveggja , Andreis K. Lugovois og Dmitríjs V. Kotuns , sem grunaðir eru um morðið , yrðu frystar í London og rússneski sendiherrann yrði kallaður fyrir til að hlusta á viðbrögð Breta . Hann brást hinn versti við skýrslunni og sagði hana „ grófa ögrun “ . Litvinenko dó 22 dögum eftir að hafa drukkið grænt te úr katli sem hafði verið spillt með poloníum 210 – sjaldgæfum mjög eitruðum ísótóp . Lugovoi og Kovtun sátu með honum við tedrykkjuna . Hann var 43 ára . Mennirnir þrír hittust á Pine Bar í Millennium hótelinu í London . Lugovoi situr nú á rússneska þinginu og hefur fengið orðu frá Pútín . Hann segir að ásakanir um að hann hafi myrt Litvinenko séu „ fráleitar “ og Interfax hefur einnig eftir Dmitríj S. Peskov , talsmanni Pútíns , að Litvinenko-málið sé „ ekki meðal þeirra viðfangsefna sem vekja áhuga okkar “ . Um rétt ár er liðið síðan Owen dómari hóf rannsókn sína og má rekja hana til óska ekkju Litvinenkos um að upplýst yrði að fullu um örlög eiginmanns síns . Breska lögreglan hefur sakað Lugovoi og Kovtun um morð . Þeir hafna þessum ásökunum og rússnesk yfirvöld neita að framselja þá , stjórnarskráin leyfi það ekki . Frá upphafi hafa yfirvöld í London einnig velt fyrir sér hugsanlegri aðild Patrusjevs , yfirmanns FSB öryggislögreglunnar , arftaka KGB , þegar morðið var framið og aðild Pútíns sjálfs . „ Með vísan til allrar vitneskju og greininga sem ég hef kynnt mér , “ segir Owen í skýrslunni . „ tel ég að FSB-aðgerðin til að drepa Litvinenko hafi líklega verið samþykkt af Patrusjev og einnig Pútín . “ Hvað sem varlegu orðalagi í skýrslu dómarans líður er hann ekki í neinum vafa um að rússnesk ríkisstofnun hafi skipulagt morðið á Litvinenko . Dómarinn segir : „ Ég er viss um að Lugovoi og Kovtun settu poloníum 210 í teketilinn í Pine Bar [ 1. nóvember 2006 ] . […] Ég er viss um að Lugovoi og Kovtun sinntu erindi fyrir aðra þegar þeir eitruðu fyrir Litvinenko . “ Litvinenko flýði með konu sinni og syni þeirra , Anatolíj , frá Rússlandi til Bretlands árið 2000 . Hann fékk breskan ríkisborgararétt nokkrum vikum áður en hann dó . Ekkja hans hefur sagt við rannsókn málsins að eiginmaður hennar hafi starfað sem útsendari fyrir bresku MI 6 njósnastofnunina . Við fyrri rannsókn málsins hefur komið fram að Litvinenko hafi að líkindum leitað að þráðum milli Pútíns og samverkamanna hans við skipulagða glæpahópa . Hann undirbjó ferð til fundar við rannsakendur á Spáni þegar eitrað var fyrir honum .